(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϞΕ΄

Παρασκευή 30 Μαρτίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Δευτέρας 2 Απριλίου 2018, σελ.
3. Συζήτηση επίκαιρη ερώτησης προς τον Υπουργό Μεταναστευτικής Πολιτικής, με θέμα: «Ανεπαρκής η Κυβέρνηση στη διαχείριση του Προσφυγικού - Μεταναστευτικού», σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΡΕΜΑΣΤΙΝΟΣ Δ. , σελ.

Β. Συζήτηση επικαίρων ερωτήσεων:
ΒΑΡΒΙΤΣΙΩΤΗΣ Μ. , σελ.
ΒΙΤΣΑΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϟΕ΄

Παρασκευή 30 Μαρτίου 2018

Αθήνα, σήμερα στις 30 Μαρτίου 2018, ημέρα Παρασκευή και ώρα 10.03΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 29-3-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ϟΔ΄ συνεδριάσεως, της Πέμπτης 29 Μαρτίου 2018, σε ό,τι αφορά την ψήφιση στο σύνολο του σχεδίου νόμου: «Ι) Κύρωση της Σύμβασης του Συμβουλίου της Ευρώπης για την Πρόληψη και την Καταπολέμηση της Βίας κατά των γυναικών και της Ενδοοικογενειακής Βίας και προσαρμογή της ελληνικής νομοθεσίας, ΙΙ) Ενσωμάτωση της 2005/214/ΔΕΥ απόφασης-πλαίσιο, όπως τροποποιήθηκε με την απόφαση-πλαίσιο 2009/299/ΔΕΥ, σχετικά με την εφαρμογή της αρχής της αμοιβαίας αναγνώρισης επί χρηματικών ποινών και ΙΙΙ) Άλλες διατάξεις αρμοδιότητας Υπουργείου Δικαιοσύνης, Διαφάνειας και Ανθρωπίνων Δικαιωμάτων και λοιπές διατάξεις»).

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Χαρούλα (Χαρά) Κεφαλίδου, Βουλευτή Δράμας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ.

(ΝΑ ΜΠΕΙ Η ΣΕΛΙΔΑ 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ.

(ΝΑ ΜΠΕΙ Η ΣΕΛΙΔΑ 2β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Ο Γραμματέας της Κυβέρνησης κ. Καλογήρου ενημερώνει τη Βουλή ότι δεν θα συζητηθούν λόγω κωλύματος Υπουργών οι ακόλουθες επίκαιρες ερωτήσεις:

Η τέταρτη με αριθμό 1407/27-3-2018 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανασίου Βαρδαλή προς τον Υπουργό Οικονομίας και Ανάπτυξης, με θέμα: «Σε αβεβαιότητα οι τευτλοπαραγωγοί μπροστά στα αδιέξοδα του προγράμματος εξυγίανσης της Ελληνικής Βιομηχανίας Ζάχαρης (ΕΒΖ)», δεν θα συζητηθεί εξαιτίας κωλύματος του Αναπληρωτή Υπουργού Οικονομίας και Ανάπτυξης κ. Χαρίτση λόγω ανειλημμένων υποχρεώσεων.

Η τέταρτη με αριθμό 1261/6-3-2018 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομίας και Ανάπτυξης, με θέμα: «Βιωσιμότητα του Εργοστασίου της Ελληνικής Βιομηχανίας Ζάχαρης της Ορεστιάδας», δεν θα συζητηθεί εξαιτίας κωλύματος του Αναπληρωτή Υπουργού Οικονομίας και Ανάπτυξης κ. Χαρίτση λόγω ανειλημμένων υποχρεώσεων.

Η δεύτερη με αριθμό 1378/22-3-2018 επίκαιρη ερώτηση δεύτερου κύκλου του Ανεξαρτήτου Βουλευτή Αχαΐας κ. Νικολάου Νικολόπουλου προς τον Υπουργό Περιβάλλοντος και Ενέργειας, σχετικά με τα επικίνδυνα απόβλητα της «Ελληνικός Χρυσός» σε «ΧΥΤΕΑ», δεν θα συζητηθεί εξαιτίας κωλύματος του Υπουργού Περιβάλλοντος και Ενέργειας κ. Σταθάκη λόγω φόρτου εργασίας.

Η τρίτη με αριθμό 1388/23-3-2018 επίκαιρη ερώτηση πρώτου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Ναυτιλίας και Νησιωτικής Πολιτικής, με θέμα: «Τούρκοι διενεργούν λαθρεμπόριο καπνού εντός των ελληνικών χωρικών υδάτων», δεν θα συζητηθεί λόγω κωλύματος του κυρίου Υπουργού.

Η πρώτη με αριθμό 1404/27-3-2018 επίκαιρη ερώτηση δεύτερου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς τον Υπουργό Ναυτιλίας και Νησιωτικής Πολιτικής, με θέμα: «Κατασκευές εντός περιοχών δικαιοδοσίας των φορέων διοίκησης και εκμετάλλευσης λιμένων», δεν θα συζητηθεί λόγω κωλύματος του κυρίου Υπουργού.

Η πρώτη με αριθμό 1403/27-3-2018 επίκαιρη ερώτηση πρώτου κύκλου του Βουλευτή B΄ Αθηνών του Συνασπισμού Ριζοσπαστικής Αριστεράς κ. Νικολάου Ξυδάκη προς τον Υπουργό Οικονομίας και Ανάπτυξης, με θέμα: «Μη διάκριση στην τραπεζική προμήθεια πιστωτικών και χρεωστικών καρτών», δεν θα συζητηθεί λόγω κωλύματος του κυρίου Υπουργού.

Τέλος, η τρίτη με αριθμό 1080/13-2-2018 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Περιβάλλοντος και Ενέργειας, με θέμα: « Διάβρωση αιγιαλού και επιπτώσεις σε παράκτιες περιοχές του Νομού Αχαΐας», δεν θα συζητηθεί λόγω κωλύματος του κυρίου Βουλευτή.

Θα συζητηθεί η δεύτερη με αριθμό 1396/26-3-2018 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Μιλτιάδη Βαρβιτσιώτη προς τον Υπουργό Μεταναστευτικής Πολιτικής, με θέμα: «Ανεπαρκής η Κυβέρνηση στη διαχείριση του Προσφυγικού – Μεταναστευτικού».

Θα απαντήσει ο Υπουργός Μεταναστευτικής Πολιτικής κ. Βίτσας.

Κύριε Βαρβιτσιώτη, έχετε τον λόγο για δύο λεπτά για να αναπτύξετε την επίκαιρη ερώτηση.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, κατ’ αρχάς θέλω να ευχηθώ καλή επιτυχία στον κ. Βίτσα, ο οποίος πρώτη φορά έρχεται στο Κοινοβούλιο να απαντήσει, μετά την ανάληψη των καθηκόντων του. Εύχομαι τουλάχιστον, να έρχεται στο Κοινοβούλιο και να μην χρειάζεται –όπως ο προκάτοχός του- να καταθέσω τρεις, τέσσερις ή πέντε φορές την ερώτηση για να εμφανιστεί τελικά και να απαντήσει στις ερωτήσεις.

Κύριε Υπουργέ, είναι αλήθεια ότι ζούμε μια κατάσταση στα νησιά του Αιγαίου η οποία είναι εκρηκτική. Αυτό το οποίο προειδοποιούσαμε όλο το προηγούμενο διάστημα, δηλαδή ότι η χώρα μας μπορεί να αποτελέσει τον αδύναμο κρίκο στη συμφωνία Ευρωπαϊκής Ένωσης - Τουρκίας, να αποτελέσουν τα νησιά μας πεδίο πίεσης της τουρκικής εξωτερικής πολιτικής και να γίνουμε τελικά έρμαιο των διαθέσεων της Τουρκίας, φαίνεται ότι σήμερα πραγματοποιείται. Η ανησυχία αυτή εκφράζεται και μετά από την πρόσκληση που απηύθυνε ο Πρωθυπουργός στον κ. Αβραμόπουλο να τον επισκεφτεί σήμερα το μεσημέρι για να συζητήσουν, όπως φαίνεται από τις διαρροές και τα δημοσιογραφικά δίκτυα, αυτήν τη μεταβαλλόμενη τουρκική διάθεση.

Είναι αλήθεια ότι έχετε εγκαταλείψει τα νησιά. Έχετε εγκαταλείψει μια συμφωνία που καταρτίστηκε το 2016 -δύο χρόνια τώρα- μεταξύ της Ευρώπης και της Τουρκίας. Την έχετε εγκαταλείψει απροετοίμαστα απέναντι σε οποιεσδήποτε αλλαγές διαθέσεων της τουρκικής πλευράς. Και αν είδαμε προχθές να φτάνουν τριακόσιοι άνθρωποι στη Λέσβο σε ένα βράδυ, να πανικοβάλλεται όλο το σύστημα, οι τοπικές αρχές, οι αρχές της Μόριας και οι κεντρικές αρχές, φαντάζεστε τι θα γίνει μεθαύριο αν φτάσουν πέντε χιλιάδες.

Δεν υπάρχει καμμία προετοιμασία, κύριε Πρόεδρε, για το τι θα συμβεί αν αλλάξει ο ρυθμός των ροών. Ήδη στη Μόρια μένουν περίπου έξι χιλιάδες άνθρωποι σε ένα κέντρο φιλοξενίας το οποίο δεν μπορεί να σηκώσει πάνω από τρεις χιλιάδες ανθρώπους.

Επισκεφτήκαμε με άλλους συναδέλφους –και του ΣΥΡΙΖΑ- πριν από μερικές μέρες, στο πλαίσιο του Συμβουλίου της Ευρώπης, προσφυγικά κέντρα στην Ιορδανία, κύριε Υπουργέ. Ογδόντα χιλιάδες άνθρωποι μένουν σε camp στην Ιορδανία, άρτιο, οργανωμένο. Ντράπηκα ως Έλληνας για τις συνθήκες που παρέχουμε εμείς στη Μόρια ή στη Σάμο, όπου οι άνθρωποι μένουν πραγματικά σε σκηνές μέσα στις λάσπες, όταν έχουμε τέτοια γενναία χρηματοδότηση και όταν το πρόβλημα τα τελευταία δύο χρόνια δεν είναι εκρηκτικό.

Έχουν περάσει δύο χρόνια από την κατάρτιση αυτής της συμφωνίας. Δεν έχετε επιστρέψει ικανό αριθμό στην Τουρκία, ώστε να πούμε ότι αυτή η συμφωνία λειτουργεί. Χίλιοι εξακόσιοι άνθρωποι έχουν γυρίσει. Και βρίσκεστε υπό κατηγορία ακόμα και από τον αρχιτέκτονα της συμφωνίας Ευρώπης-Τουρκίας για τον τρόπο με τον οποίο η ελληνική Κυβέρνηση τα αντιμετωπίζει.

Θα ήθελα, λοιπόν, να μας πείτε τι σκοπεύετε να κάνετε για την αντιμετώπιση του θέματος. Μετά την περιοδεία σας στα νησιά να το πείτε και στο Κοινοβούλιο με συγκεκριμένα μέτρα κι όχι ευχολόγια.

Δεύτερον, να μας πείτε τι θα γίνει με αυτή τη σχεδιαζόμενη αλλαγή στον τρόπο απονομής του ασύλου. Εδώ και περίπου εννιά μήνες, από πέρυσι το καλοκαίρι, κυοφορείται μια αλλαγή στις διαδικασίες για την απονομή ασύλου. Είναι αλλαγές που έχουμε προτείνει πάρα πολλές φορές, για μια πιο γρήγορη διαδικασία, για να μην μένουν άνθρωποι σε εκκρεμότητα δύο χρόνια.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώνετε, κύριε Βαρβιτσιώτη.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, κλείνω. Δεν βλέπω και την πίεση. Δεν υπάρχουν άλλοι συνάδελφοι εδώ. Κανείς άλλος Υπουργός δεν εμφανίστηκε στον κοινοβουλευτικό έλεγχο, άρα μπορείτε να μας δώσετε την ευκαιρία για να κάνουμε τη συζήτηση λίγο πιο ολοκληρωμένη. Δεν νομίζω ότι καταχρώμαστε τον χρόνο.

**ΠΡΟΕΔΡΕΥΩΝ (Δημήτριος Κρεμαστινός):** Να κοιτάμε όμως και τον Κανονισμό.

Συνεχίστε, κύριε συνάδελφε.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κυοφορείται μια αλλαγή στον τρόπο απονομής ασύλου. Έχουν βγει και συγκεκριμένες δέσμες προτάσεων στον Τύπο που υιοθετούν ένα μεγάλο κομμάτι των προτάσεων της Νέας Δημοκρατίας. Ήταν να έρθει τα Χριστούγεννα. Δεν ήρθε. Ήταν να έρθει τον Γενάρη. Δεν ήρθε. Ήταν να έρθει τον Φεβρουάριο. Δεν ήρθε. Τελειώνει ο Μάρτιος. Θα τις φέρετε ή όχι; Και ποιες απ’ αυτές θα φέρετε; Γιατί πάλι διαβάζουμε στον Τύπο ότι η εσωτερική αντιπολίτευση του ΣΥΡΙΖΑ αντιδρά στις οποιεσδήποτε τέτοιες αλλαγές. Μάλιστα συνάδελφοι Βουλευτές λένε ότι δεν θα πρέπει να συλλαμβάνονται και να απελαύνονται όσοι παρανόμως ζουν και εργάζονται στη χώρα μας. Είναι ερώτηση που σας καταθέσαμε.

Πείτε μας, λοιπόν, ποια είναι η θέση σας ως καινούργιος Υπουργός Μεταναστευτικής Πολιτικής. Εύχομαι η εμπειρία σας από το Υπουργείο Άμυνας να είναι στη σωστή κατεύθυνση και εποικοδομητική για το πραγματικά εθνικά ζωντανό πρόβλημα της μετανάστευσης.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υπουργέ, έχετε τον λόγο για τρία λεπτά.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ευχαριστώ, κύριε Πρόεδρε.

Κύριε Βαρβιτσιώτη, όπως ξέρετε, την περίοδο ανάμεσα στην 21η και την 25η Μαρτίου επισκέφθηκα και τα πέντε νησιά. Είδα την κατάσταση. Δεν ήταν μια κατάσταση άγνωστη. Όπως πάλι ξέρετε, συμμετείχαμε με την προηγούμενη θέση στην κατασκευή των κέντρων υποδοχής και τεκμηρίωσης, στην ενδιαίτηση και στη διαμονή αυτών των ανθρώπων.

Βεβαίως κι εσείς -και μπορούμε να το συζητήσουμε και στη δευτερολογία- θα πρέπει να παραδεχθείτε ότι πολλά έχουν γίνει ανάμεσα στο 2015 και το 2018. Όμως, η κατάσταση είναι δύσκολη και δεν θα το αρνηθώ. Κι αν θέλετε να βάλω μια κατάταξη, η μεγαλύτερη δυσκολία υπάρχει στη Λέσβο, κατά κύριο λόγο στη Μόρια, αμέσως μετά στη Σάμο, στη Χίο, στην Κω, στη Λέρο. Είδα τους θεσμικούς παράγοντες, τους δημάρχους τους αντιπεριφερειάρχες. Είδα τους πολίτες. Ήταν υποχρέωσή μου να δω και τους πολίτες που εδώ και αρκετό καιρό βρίσκονται έξω από τη ΒΙΑΛ και ζητάνε κάποιου είδους λύση και περιέγραψα το σχέδιο του Υπουργείου, που δεν είναι ξένο προς το σχέδιο που είχε προετοιμάσει ο Γιάννης Μουζάλας, για την αναγκαία αποσυμφόρηση των νησιών.

Θα σας δώσω ορισμένα βασικά. Πώς θα γίνει η αποσυμφόρηση των νησιών; Με δύο τρόπους. Ο ένας τρόπος είναι αυτοί που δικαιούνται να έρθουν στην ηπειρωτική Ελλάδα να έρθουν και αυτοί που πρέπει να επιστραφούν στην Τουρκία με βάση την κοινή δήλωση Ευρωπαϊκής Ένωσης και Τουρκίας ή στις χώρες καταγωγής, να επιστραφούν. Αν χρειαστεί θα μιλήσω στη δευτερολογία μου για τα συγκεκριμένα μέσα.

Ποια είναι η ανάγκη μας σε αυτή την περίοδο; Είναι να επιταχύνονται οι διαδικασίες. Και αυτό είναι προς το συμφέρον των προσφύγων και των μεταναστών. Πώς θα το κάνουμε αυτό;

 Κατ’ αρχάς, θα ενισχύσουμε και τις πρωτοβάθμιες επιτροπές ασύλου και τις δευτεροβάθμιες επιτροπές προσφυγών. Ποιος είναι ο στόχος μας; Ήδη έχουμε κάνει διακόσιες -και πλέον- προσλήψεις μόνιμου προσωπικού. Συγχρόνως, θα ανανεώσουμε τις συμβάσεις -έχουμε αυτό το δικαίωμα γιατί δεν μπαίνουν στη διαδικασία 1 προς 4, 1 προς 3, ό, τι αφορά το προσφυγικό- όλων των ανθρώπων που αυτή τη στιγμή είναι στην Υπηρεσία Ασύλου και στην Υπηρεσία Πρώτης Υποδοχής, αφού λύσαμε ορισμένα εκκρεμή ζητήματα σε σχέση και με τα οικονομικά τους.

 Συγχρόνως, φέρνουμε έναν καινούργιο νόμο στη Βουλή, που απλοποιεί, επιταχύνει και οργανώνει τη διαδικασία απονομής ασύλου, ώστε αυτό που λέμε δύο επίπεδα -που υπάρχει και στην Ολλανδία, υπάρχει και στη Γερμανία και παντού- να υλοποιείται. Αυτός ο νόμος, ευελπιστώ ή μάλλον είμαι σίγουρος, ότι μέχρι το τέλος του Απριλίου θα ψηφιστεί.

Στα νησιά έχουμε και άλλα ζητήματα, για τα οποία ανέφερα -ίσως ατυχώς ίσως επιτυχώς, δεν ξέρω- ότι χρειάζεται μία ισορροπία δικαιωμάτων. Τι εννοώ; Ότι φροντίζουμε τα δικαιώματα των προσφύγων και των μεταναστών, αλλά φροντίζουμε και τα δικαιώματα και των νησιωτών, αλλά ίσως και των κατοίκων του Έβρου. Ο στόχος μας είναι κατά μία έννοια, πρώτον να αποζημιωθούν -ο νόμος προβλέπει αποζημίωση απ’ ό,τι έχει μείνει από το 2016- και δεύτερον, να υπάρχει ένα αναπτυξιακό πρόγραμμα.

 Ήδη το Υπουργείο Εθνικής Οικονομίας, διά του αρμόδιου Υπουργού, του κ. Χαρίτση, ανακοίνωσε ένα μεγάλο αναπτυξιακό πρόγραμμα, που ασμένως έγινε δεκτό και από τους τοπικούς παράγοντες. Και ήδη η περίφραξη της ΒΙΑΛ έχει ξεκινήσει, οι διαδικασίες για τον αγωγό λυμάτων στη Μόρια έχουν προχωρήσει σε συμφωνία με τη ΔΕΥΑΛ, δηλαδή του δήμου, και ήδη προχωράει το μεγάλο αποχετευτικό έργο με χρηματοδότηση μέσω ΕΣΠΑ και Υπηρεσίας Ασύλου στη Λέρο. Υπάρχουν πολλά. Να μην αναφερθώ. Το τελευταίο έργο είναι αξίας ενός εκατομμυρίου εξακοσίων χιλιάδων ευρώ και πλέον.

Δεύτερον, αν αυτό είναι το περίγραμμα του σχεδίου -και ευχαρίστως στο γραφείο μου να σας δώσω πολύ πιο αναλυτικά πράγματα- και επειδή εξαρτώμεθα από τις ροές και επειδή πρέπει να δεχθούμε ότι η καρδιά της κοινής δήλωσης μεταξύ Ευρωπαϊκής Ένωσης και Τουρκίας είναι ότι θα δίνονται χρήματα στην Τουρκία για να παραμένουν και να περιθάλπονται στην Τουρκία αυτοί οι άνθρωποι -και οι επιστροφές είναι διορθωτικός μηχανισμός- και επειδή πρέπει να πάρουμε πολύ σαφή μέτρα καθώς ο μεγάλος μας αντίπαλος είναι οι smugglers, είναι οι διακινητές. Σε αυτό το επίπεδο, λοιπόν, θα πρέπει να δώσουμε μια μεγάλη, θα έλεγα, μάχη.

Όμως, επειδή εξαρτόμαστε από τις ροές πρέπει να έχουμε και ένα σχέδιο –και να το, εδώ είναι το σχέδιο, αλλά δεν μπορώ να το διαβάσω στη Βουλή- για το τι θα γίνει στην πιθανότητα αύξησης των ροών. Έχουμε αύξηση των ροών; Έχουμε. Το πρώτο τρίμηνο του 2018 η αύξηση είναι περίπου 33%. Δεν είναι τρομερό. Μπορούμε να αποδεχθούμε αυτά που λέει ο Πρόεδρος της Τουρκίας, ότι μπορούν να χρησιμοποιηθούν οι πρόσφυγες και οι μετανάστες ως μοχλός πίεσης; Ούτε η Ευρώπη πρέπει να το αποδεχθεί ούτε ο ΟΗΕ πρέπει να το αποδεχθεί ούτε εμείς πρέπει να το αποδεχθούμε. Όμως, σχέδιο σε αυτό το επίπεδο έχουμε.

Και κλείνω, κύριε Πρόεδρε, λέγοντας ότι έχουμε κι ένα επιπλέον σχέδιο, το σχέδιο της εθνικής στρατηγικής για τη μετανάστευση και την προσφυγική κρίση. Ήδη είχα την ευκαιρία να κάνω μια πρώτη συζήτηση με τον κ. Πατούλη, γιατί η τοπική αυτοδιοίκηση είναι βασικός συμμέτοχος και όχι αρωγός σε αυτή τη διαδικασία και θα χρειαστούν και νομοθετικές παρεμβάσεις σε όλο αυτό, το οποίο θα παρουσιαστεί στην αρμόδια επιτροπή της Βουλής και ο στόχος μου είναι να γίνει εθνικό σχέδιο.

Δηλαδή, θέλω να πω ότι το προσφυγικό -ορθώς κι εσείς είπατε- είναι ένα εθνικό ζήτημα. Έχει μέσα του και την πολιτική -θα έλεγα- αντιπαράθεση, αλλά όσον αφορά το σύνολό του, όσον αφορά το ζήτημα της διαχείρισής του είναι ένα εθνικό ζήτημα.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Κύριε Βαρβιτσιώτη, έχετε τον λόγο ξανά για τρία λεπτά.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, άκουσα από τον κύριο Υπουργό μία δέσμη υποσχέσεων, την οποία άκουσαν και οι νησιώτες, όπως πολύ σωστά είπατε ότι πήγατε σε όλα τα νησιά και τα επισκεφτήκατε και συνομιλήσατε. Αν θέλετε μία συμβουλή, υλοποιήστε τες. Έχουν κουραστεί από υποσχέσεις οι νησιώτες.

Ο κ. Μουζάλας έφτασε κάποια στιγμή να μην μπορεί να αποβιβαστεί ή να προσγειωθεί σε οποιοδήποτε νησί του Αιγαίου, γιατί ο κόσμος κουράστηκε από τις κούφιες υποσχέσεις. Η υπόσχεση παραδείγματος χάριν για τον αγωγό λυμάτων της Μόριας, κύριε Πρόεδρε, έχει δοθεί εδώ και καιρό. Ένας αγωγός λυμάτων αξίας 450.000 ευρώ δεν μπορεί να κατασκευαστεί τόσον καιρό. Το αποτέλεσμα είναι ότι έχει πλουτίσει ο βοθρατζής της Μυτιλήνης. Έχει πάρει 5,5 εκατομμύρια ευρώ, γιατί δεν μπορούμε να φτιάξουμε έναν αγωγό λυμάτων αξίας 450.000 ευρώ. Το αναλάβατε πριν από μερικούς μήνες σαν Αναπληρωτής Υπουργός Άμυνας, ότι θα το έκανε ο στρατός, από τον Δεκέμβριο και ακόμα δεν έχει υλοποιηθεί. Το ακούω ως υπόσχεση.

Ακούω, επίσης, ότι πρέπει να κτυπήσουμε τους διακινητές. Πηγαίνετε στην Τουρκία, κατ’ αρχάς, και πείτε: «δεν θέλουμε άλλους». Κάντε διαφημιστική καμπάνια στα παράλια της Τουρκίας και πείτε ότι δεν θέλουμε, ότι η Ελλάδα δεν είναι ικανή να σας φιλοξενήσει.

Πήγε ο κ. Μουζάλας στην Τουρκία, είδε τον ομόλογό του και στις δηλώσεις που έκανε μετά, δεν είπε, στέλνοντας ένα μήνυμα στα τρία εκατομμύρια προσφύγων που είναι αυτή τη στιγμή εγκλωβισμένοι στην Τουρκία, ότι «δεν θέλουμε να έρθετε στην Ελλάδα». Κάντε το. Κάντε μια αυστηρή πολιτική απέναντι στους διακινητές. Ελάχιστες είναι οι συλλήψεις. Και ακόμα πιο μακρές οι διαδικασίες της απονομής της δικαιοσύνης.

Θέσατε το θέμα των Ενόπλων Δυνάμεων. Ως πότε ο Στρατός θα συνεχίζει να έχει την ευθύνη της σίτισης; Ως πότε ο Στρατός θα καλύπτει τις αδυναμίες ενός Υπουργείου που συστήθηκε για να μην είναι στρατιωτική η επιχείρηση πλέον; Δεν ζούμε τις έκτακτες ανάγκες του 2015. Ως πότε ο Στρατός θα καθίσει να μετράει κάθε μέρα μερίδες που μοιράζονται και να απασχολείται σε μια περίοδο στην οποία τα εθνικά θέματα και η προστασία των νησιών αποκτούν ιδιαίτερο χαρακτήρα;

Σχετικά με τους οργανισμούς τοπικής αυτοδιοίκησης θα ήθελα να πω τα εξής: Μακάρι να τους εμπλέξετε. Φωνάζουμε από την πρώτη στιγμή ότι έχετε εξαιρέσει τις περιφέρεις και τους οργανισμούς τοπικής αυτοδιοίκησης από τη διαχείριση του ζητήματος. Εξαιρούνται από τη χρηματοδότηση, δεν μπορούν να αναλάβουν οποιοδήποτε μέρος της ευθύνης, γιατί επιλέξατε ότι πρέπει κάποιες μη κυβερνητικές οργανώσεις να κάνουν τη δουλειά. Μακάρι, περιμένω να το ακούσω. Μέχρι τώρα δεν έχω δει κανένα βήμα εμπλοκής των οργανισμών τοπικής αυτοδιοίκησης στη διαχείριση του προσφυγικού, ούτε των περιφερειών, ούτε των δήμων.

Τέλος, κύριε Υπουργέ, ο πρώην προϊστάμενός σας, ο κ. Καμμένος ήταν αυτός που είχε απειλήσει την Ευρώπη πριν από μερικά χρόνια ότι θα την πλημμυρίσουμε με μετανάστες, αν δεν κάνουμε αυτό που θέλουμε. Σήμερα την απειλή την ακούμε από την Τουρκία.

Αυτό θέλω να σας το θυμίσω, όχι να σας ζητήσω να τοποθετηθείτε, αλλά για να καταλάβετε πόσο λάθος έχετε διαχειριστεί εδώ και πάρα πολύ καιρό, με λάθος συμβολισμούς και με λάθος όπλα, μια υπόθεση από την οποία περιμένουμε από την Ευρώπη και τη στήριξή της και τη συμπαράστασή της και την πολιτική της πίεση στην Τουρκία και τη χρηματοδότησή της για την αντιμετώπιση των αναγκών στη χώρα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Κατ’ αρχάς θέλω να επιμείνω ότι ο προκάτοχός μου κ. Μουζάλας έκανε πολύ μεγάλη δουλειά πάνω σε ένα ζήτημα που συνήθως υπάρχουν καθημερινά προκλήσεις και πρέπει να ανταποκρίνεσαι.

Το ξέρετε και το ξέρετε πολύ περισσότερο, γιατί προτιμάω να συζητάω με τον κ. Βαρβιτσιώτη, ο οποίος ήταν εισηγητής στο Συμβούλιο της Ευρώπης μιας έκθεσης που αναγνώριζε τα προβλήματα και τις δυσκολίες, αλλά έβλεπε και την πρόοδο.

Με αυτή την έννοια δεν λέω να συνεννοηθούμε, αλλά μπορούμε –ας το πω- με έναν εθνικό τρόπο να αντιμετωπίσουμε το ζήτημα και αυτή τη γραμμή συνεννόησης. Συνεννόηση δεν σημαίνει ότι δεν υπάρχουν διαφωνίες. Συνεννόηση σημαίνει ότι συζητάμε, εκδηλώνουμε, προχωράμε σε αυτά που είμαστε από κοινού. Αυτό είναι το ένα ζήτημα που θέλω να πω.

Δεύτερον, αυτή τη στιγμή πάει να οικοδομηθεί μια αφήγηση. Δεν πρέπει να την δεχτούμε αυτή την αφήγηση. Τι μας λέει αυτή η αφήγηση; Υπάρχει κοινή δήλωση Τουρκίας - Ευρωπαϊκής Ένωσης, αλλά ξεχνιέται η καρδιά της που είναι, παραμένουμε στην Τουρκία. Θα πάω και στην Τουρκία, θα δω και τον ομόλογό μου σε αυτή την κατεύθυνση, αλλά όλο το πρόβλημα εναπόκειται στην Ελλάδα και με επιλεκτικά στοιχεία.

Δεν είναι χίλιες πεντακόσιες εβδομήντα οι επιστροφές. Χίλιες πεντακόσιες εβδομήντα και κάτι παραπάνω είναι οι επιστροφές με βάση τη δήλωση προς την Τουρκία. Υπάρχουν οι οικειοθελείς επιστροφές, υπάρχουν οι επιστροφές στη χώρα καταγωγής. Και επειδή οι αναγκαστικές επιστροφές, όπως καταλαβαίνετε και εσείς, είναι το πιο δύσκολο πράγμα, πρέπει να ληφθούν μέτρα και θα πάρουμε μέτρα σε αυτή την κατεύθυνση.

Το ποσοστό των αναγκαστικών επιστροφών που έγινε από την Ελλάδα δεν είναι πολύ διαφορετικό -και μερικές φορές είναι υψηλότερο- από άλλες χώρες της Ευρώπης, όπως είναι η Ιταλία, όπως είναι η Γαλλία και η ίδια η Γερμανία. Αν δείτε τα ποσοστά είναι παρόμοια. Πρέπει να αυξηθούν, εγώ είπα και τους τρόπους, αλλά δεν είναι η καρδιά αυτής της ιστορίας.

Δεν μπορούν να χρησιμοποιούνται ορισμένα και επιλεκτικά στοιχεία, ώστε σε μια διαδικασία blame game να στοχοποιείται η χώρα, την οποία από τη μια μεριά την θαυμάζουμε και την επαινούμε για το έργο που έχει κάνει και από την άλλη μεριά κλείνουμε τα σύνορά μας. Χώρες, οι οποίες δεν έχουν πάρει ούτε έναν πρόσφυγα, ούτε έναν μετανάστη δεν κάνουν αυτή τη δουλειά.

Συγχρόνως, έχουμε και τις οικογενειακές επανενώσεις, τις οποίες και αυτές τις προωθούμε. Όλα αυτά πρέπει να επιταχυνθούν; Όλα αυτά πρέπει να τα κάνουμε ακόμα καλύτερα; Βεβαίως, δεν υπάρχει καμμία αντίρρηση επ’ αυτού. Και σε αυτό πρέπει να επικεντρωθούμε. Αυτό σημαίνει ότι πρέπει να απαιτήσουμε κοινούς μηχανισμούς ασύλου σε σχέση με την Ευρωπαϊκή Ένωση, πρέπει να απαιτήσουμε μεγαλύτερη βοήθεια σε προσωπικό και σε funding των δράσεων και πρέπει να απαιτήσουμε να δοθούν λύσεις και σε ευρωπαϊκό επίπεδο σε περίοδο κρίσης.

Είπα -και το επαναλαμβάνω και στη Βουλή για να γίνει ακόμα πιο επίσημο- ότι βρισκόμαστε σε μια φάση προσπάθειας συνεννόησης με άλλες χώρες πρώτης υποδοχής, όχι για να φτιάξουμε κάποιου είδους μέτωπο απέναντι στο μέτωπο των χωρών του Βίσεγκραντ, αλλά για να προσπαθήσουμε από κοινού να λύσουμε τα προβλήματα. Νομίζω ότι προς αυτή την κατεύθυνση, άμα κινηθούμε, θα έχουμε αποτελέσματα.

Θέλω να σας πω ότι όπως και εσείς γνωρίζετε, από προηγούμενες θέσεις σας, υπάρχουν ορισμένες λέξεις που κατά μία έννοια στο δημόσιο διάλογο απαγορεύονται. Τι εννοώ με αυτό; Σε ένα πρόβλημα, σε ένα ζήτημα παγκόσμιο, αλλά και πολύ συγκεκριμένο για εμάς, δηλαδή το ζήτημα του προσφυγικού–μεταναστευτικού, ποτέ δεν είσαι επαρκής, ποτέ δεν είσαι ανεπαρκής. Πρέπει να κάνεις συνεχή προσπάθεια. Αυτό ήθελα να επισημάνω.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Στο σημείο αυτό ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 2 Απριλίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1402/27-3-2018 επίκαιρη ερώτηση του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Υγείας, με θέμα: «Αποκατάσταση προβλημάτων στις αίθουσες χειρουργείων της νέας πτέρυγας του Νοσοκομείου Χίου».

2. Η με αριθμό 1397/26-3-2018 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Υγείας, με θέμα: «Αποκαλύψεις για το ΚΕΕΛΠΝΟ που εκθέτουν την ηγεσία του Υπουργείου Υγείας».

3. Η με αριθμό 1376/21-3-2018 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτη προς τον Υπουργό Οικονομικών, με θέμα: «Μόνο 350 ευρώ παίρνουν οι πέντε χιλιάδες υποψήφιοι διδάκτορες της χώρας. Τους αντιμετωπίζουν ως επιχειρηματίες».

4. Η με αριθμό 1387/22-3-2018 επίκαιρη ερώτηση του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς τον Υπουργό Εθνικής Άμυνας, με θέμα: «Περί της καταργήσεως του Αεροπορικού Αποσπάσματος Χρυσούπολης».

5. Η με αριθμό 1408/27-3-2018 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τα προβλήματα των χιλιάδων συμβασιούχων (αναπληρωτών και ωρομισθίων) εκπαιδευτικών.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1398/26-3-2018 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Οικονομικών, με θέμα: «Αδιαφάνεια στις τοποθετήσεις προϊσταμένων στο ΣΔΟΕ».

2. Η με αριθμό 1389/26-3-2018 επίκαιρη ερώτηση της Βουλευτού Δράμας της Δημοκρατικής Συμπαράταξης ΠΑΣΟΚ – ΔΗΜΑΡ κ. Χαράς Κεφαλίδου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Φυλακές Νικηφόρου Δράμας και στελέχωσή τους: ψέμα στο ψέμα;».

3. Η με αριθμό 1377/21-3-2018 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτη προς τον Υπουργό Οικονομικών, με θέμα: «Απελευθέρωση των Ειδικών Λογαριασμών Κονδυλίων Έρευνας (ΕΛΚΕ) από τη γραφειοκρατία».

4. Η με αριθμό 1400/26-3-2018 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Οικονομικών, με θέμα: «Μεταφορικό ισοδύναμο και εξαίρεση της Καρπάθου».

5. Η με αριθμό 1401/26-3-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών με θέμα: «Ανησυχητικές εξελίξεις σχετικά με την πώληση της Α.Ε.Ε.Γ.Α. “Η ΕΘΝΙΚΗ”».

6. Η με αριθμό 1369/20-3-2018 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος – Αδώνιδος Γεωργιάδη προς τον Υπουργό Οικονομικών, με θέμα: «Σιγή ιχθύος τηρεί το Υπουργείο Οικονομικών σχετικά με τη σύμβαση του Οργανισμού Διαχείρισης Δημοσίου Χρέους (ΟΔΔΗΧ) με την επενδυτική τράπεζα Rothschild».

7. Η με αριθμό 1314/13-3-2018 επίκαιρη ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εθνικής Άμυνας, με θέμα: «Αναστολή λειτουργίας του Κέντρου Εκπαίδευσης Εφοδιασμού Μεταφορών ως Κέντρο Εκπαίδευσης Νεοσυλλέκτων».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 3508/14-2-2018 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Ίδρυση Τμήματος Μεταγωγών και Δικαστηρίων Δράμας και στελέχωσή του με το αναγκαίο προσωπικό. Στελέχωση με το αναγκαίο προσωπικό του Καταστήματος Κράτησης Δράμας».

Κυρίες και κύριοι συνάδελφοι, έχουν διανεμηθεί τα Πρακτικά της Δευτέρας 11 Δεκεμβρίου 2018 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς τα Πρακτικά της Δευτέρας 11 Δεκεμβρίου 2018 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 10.40΄ λύεται η συνεδρίαση για την προσεχή Δευτέρα 2 Απριλίου 2018 και ώρα 12.00΄, με αντικείμενο εργασιών του Σώματος: α) νομοθετική εργασία, σύμφωνα με την ημερήσια διάταξη που έχει διανεμηθεί και β) κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**